钦定古今图书集成/明伦汇编/官常典/第710卷 > 诸葛诞
## 钦定古今图书集成/明伦汇编/官常典/第710卷 > 诸葛诞

按《魏志》本传：“诞字公休，琅邪阳都人，诸葛丰后也。初
以尚书郎为荥阳令，入为吏部郎。人有所属托，辄显
其言而承用之，后有当否，则公议其得失以为褒贬。
自是群僚莫不慎其所举。累迁御史中丞、尚书。与夏
侯元、邓飏等相善，收名朝廷，京都翕然。言事者以诞、
飏等修浮华，合虚誉，渐不可长。明帝恶之，免诞官。会”
帝崩，正始初，元等并任职，复以诞为御史中丞、尚书，
出为扬州刺史，加昭武将军。王凌之阴谋也，太傅、司
马宣王潜军东伐，以诞为镇东将军、假节、都督扬州
诸军事，封山阳亭侯。诸葛恪兴东关，遣诞督诸军讨
之，与战不利，还徙为镇南将军。后毋丘俭、文钦反，遣
使诣诞，招呼豫州士民。诞斩其使，露布天下，令知俭、
钦凶逆。大将军、司马景王东征，使诞督豫州诸军，渡
安风津，向寿春。俭、钦之破也，诞先至寿春。寿春中十
馀万口，闻俭、钦败，恐诛，悉破城门出，流迸山泽，或散
走入吴。以诞久在淮南，乃复以为镇东大将军、仪同三司、都督扬州。吴大将孙峻、吕据、留赞等闻淮南乱，
会文钦往，乃帅众将钦径至寿春。时诞诸军已至，城
不可攻，乃走。诞遣将军蒋班追击之，斩赞传首，收其
印节，进封高平侯，邑三千五百户，转为征东大将军。
诞既与元飏等至亲，又王凌、毋丘俭累见夷灭，惧不
自安，倾帑藏振施，以结众心，厚养亲附及扬州轻侠
者数千人为死士。甘露元年冬，吴贼欲向徐堨，计诞
所督兵马，足以待之，而复请十万众守寿春，又求临
淮筑城以备寇，内欲保有淮南。朝廷微知诞有自疑
心，以诞旧臣，欲入度之。二年五月，征为司空。诞被诏
书，愈恐，遂反。召会诸将，自出攻扬州刺史乐𬘭，杀之。
敛淮南及淮北郡县屯田口十馀万官兵，扬州新附
胜兵者四五万人，聚糓足一年食，闭城自守，遣长史
吴网将小子靓至吴请救。吴人大喜，遣将全怿、全端、
唐咨、王祚等率三万众，密与文钦俱来应诞。以诞为
左都护、假节、大司徒、骠骑将军、青州牧、寿春侯。是时，
镇南将军王基始至，督诸军围寿春，未合，咨、钦等从
城东北，因山乘险，得将其众突入城。六月，车驾东征
至项，大将军司马文王督中外诸军二十六万众，临
淮讨之。大将军屯丘头，使基及安东将军陈骞等四
面合围，表里再重，壍垒甚峻。又使监军石苞、兖州刺
史州泰等简锐卒为游军，备外寇。钦等数出犯围，逆
击走之。吴将朱异再以大众来迎，诞等渡𥟖浆水，泰
等逆与战，每摧其锋。孙𬘭以异战不进，怒而杀之。城
中食转少，外救不至，众无所恃。将军蒋班、焦彝皆诞
爪牙计事者也，弃诞逾城，自归大将军。大将军乃使
反间以奇变说全怿等，怿等率其众数千人开门来
出，城中震惧，不知所为。三年正月，诞、钦、咨等大为攻
具，昼夜五六日，攻南围，欲决围而出。围上诸军临高
以发，石车火箭逆烧破其攻具，弩矢及石，雨下，死伤
者蔽地，血流盈壍，复还入城。城内食转竭，降出者数
万口。钦欲尽出北方人省食，与吴人坚守，诞不听，由
是争恨。钦素与诞有隙，徒以计合，事急愈相疑。钦见
诞计事，诞遂杀钦。钦子鸯及虎将兵在小城中，闻钦
死，勒兵驰赴之，众不为用。鸯、虎单走逾城出，自归大
将军。军吏请诛之，大将军令曰：“钦之罪不容诛，其子
固应当戮，然鸯、虎以穷归命，且城未拔，杀之是坚其
心也。”乃赦鸯、虎，使将兵数百骑驰巡城，呼语城内云：
“文钦之子犹不见杀，其馀何惧！”表鸯、虎为将军，各赐
爵关内侯。城内喜且扰，又日饥困。诞、咨等智力穷，大
将军乃自临围，四面进兵，同时鼓噪登城，城内无敢
动者。诞窘急，单乘马将其麾下突小城门出。大将军
司马胡奋部兵逆击，斩诞，传首，夷三族。诞麾下数百
人坐不降，见斩，皆曰：“为诸葛公死不恨。”其得人心如
此。唐咨、王祚及诸裨将皆面缚降。吴兵万众，器仗军
实山积。初围寿春，议者多欲急攻之。大将军以为“城
固而众多，攻之必力屈。若有外寇，表里受敌，此危道
也。今三叛相聚于孤城之中，天其或者将使同就戮，
吾当以全策縻之，可坐而制也。”诞以二年五月反，三
年二月破灭，六军按甲深沟高垒，而诞自困，竟不烦
攻而克。及破寿春，议者又以为淮南仍为叛逆，吴兵
室家在江南，不可纵，宜悉坑之。大将军以为古之用
兵，全国为上，戮其元恶而已。吴兵就“得亡还，适可以
示中国之弘耳。一无所杀，分布三河近郡以安处之。”
唐咨本利城人，黄初中利城郡反，杀太守徐箕，推咨
为主。文帝遣诸军计破之，咨走入海，遂亡至吴，官至
左将军，封侯，持节。诞钦屠戮，咨亦生禽，三叛皆获，天
下怏焉。拜咨安远将军。其馀裨将咸假号位。吴众悦
服，江东感之，皆不诛其家。其淮南将吏士民诸为诞
所胁“略者，惟诛其首逆，馀皆赦之。”听鸯、虎收敛钦丧，
给其车牛，致葬旧墓。

按《魏末传》：贾充与诞相见，谈说时事，因谓诞曰：“洛中
诸贤，皆愿神代，君所知也，君以为云何？”诞厉色曰：“卿
非贾豫州子，世受魏恩，如何负国，欲以魏室输人乎？
非吾所忍闻。若洛中有难，吾富死之。”充默然。诞既被
征，请诸牙门置酒饮宴，呼牙门徒兵，皆赐酒令醉，谓
众人曰：“前作千人铠仗始成，欲以击贼，今当还洛，不
复得用，欲暂出，将见人游戏，须臾还耳。诸君且止。”乃
严鼓将士七百人出。乐𬘭闻之，闭州门，诞历南门宣
言曰：“当还洛邑，暂出游戏。扬州何为闭门？”见备前至，
东门复闭，乃使兵缘城攻门，州人悉走，因风放火，焚
其府库，遂杀𬘭。诞表曰：“臣受国重任，统兵在东，扬州
刺史乐𬘭，专诈说臣与吴交通，又言‘被诏当代，臣位
无状日久。臣奉国命，以死自立，终无异端，忿𬘭不忠，
辄将步骑七百人，以今月六日讨𬘭，即日斩首函头，
驿马传送。若圣朝明臣，臣即魏臣；不明臣，臣即吴臣，
不胜发愤有日，谨拜表陈愚，悲感泣血，哽咽断绝，不
知所如。乞朝廷察臣至诚’。”